《西湖歌》
宋代·陈宓

夫君之游兮，嫣荷为之笑迎。
夫君之归兮，白鹭为之致情。
嗟此湖几千百年兮，曷尝遇夫夫君之清。
人如玉兮水如镜，雨如珠兮山如屏，
我为此歌兮不知谁为之声。抑天籁之自鸣，
抑性情之自生。风卷其纸，
陶然忘形。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。